
Ministru kabineta rīkojums Nr. 276
Rīgā 2026. gada 20. maijā (prot. Nr. 28 9. §)
Par atļauju Aizsardzības ministrijai uzņemties valsts budžeta ilgtermiņa saistības, lai nodrošinātu Latvijas iesaisti projektos un pasākumos Eiropas Komisijas tieši administrētajās programmās
· 1. Atļaut Aizsardzības ministrijai uzņemties papildu valsts budžeta ilgtermiņa saistības 2026.–2028. gadā, lai Latvijas Universitātes Matemātikas un informātikas institūts (LUMII) kā viens no starptautiskā projekta partneriem īstenotu Eiropas Savienības programmas "Digitālā Eiropa" uzsaukuma DIGITAL-ECCC-2024-DEPLOY-CYBER-07-SOCPLAT projektu "Nordic Baltic Cyber Consortium".
· 2. Šā rīkojuma 1. punktā minētā projekta īstenošanai nepieciešamo līdzfinansējumu un priekšfinansējumu pārdalīt no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" uz Aizsardzības ministrijas budžeta apakšprogrammu "Eiropas Savienības programmas "Digitālā Eiropa" projektu un pasākumu īstenošana".
· 3. Aizsardzības ministrijai pēc īstenotā projekta noslēguma maksājumu saņemšanas nodrošināt līdzekļu ieskaitīšanu valsts pamatbudžeta ieņēmumos, lai valsts budžetā atmaksātu saņemto un izlietoto valsts budžeta priekšfinansējumu no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

